A Tanács határozata

(1999. április 29.)

a kéthéjú kagylók bakteriális és vírusos fertőzöttségének ellenőrzésére szolgáló referencialaboratóriumokról

(1999/313/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményeire [2],

tekintettel a Gazdasági és Szociális Bizottság véleményére [3],

(1) mivel az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 91/492/EGK [4] 1991. július 15-i tanácsi irányelv melléklete különösen az élő kéthéjú kagylók bakteriális és vírusos fertőzöttségére vonatkozó követelményeket állapítja meg;

(2) mivel az említett irányelv melléklete V. fejezetének 8. pontja kimondja, hogy rutin vírusvizsgálati eljárások, és virológiai követelmények hiányában az egészségügyi ellenőrzéseket fekáliás baktérium-számra kell alapozni;

(3) mivel a tudományos fejlődés azt mutatta, hogy a fekáliásbaktérium-szám nem megbízható mutatója az élő kagylókban található vírusoknak; mivel a közegészség védelmében ezért szükséges az egészségügyi ellenőrzéseket más mutatókra alapozni;

(4) mivel a vírusokra vonatkozó új elemzési módszerek kifejlesztése és a kagylók fertőzöttsége megbízható mutatóinak kidolgozása a nemzeti laboratóriumok hálózata tevékenységeinek összehangolását teszi szükségessé;

(5) mivel a vírusok vizsgálatát és a vírusos és bakteriális fertőződések alapelveinek kidolgozását illetően hatékony ellenőrzési rendszer biztosítása, valamint a vírusok és baktériumok kimutatására szolgáló rutineljárások és megbízható módszerek bevezetésének biztosítása érdekében, minden tagállamnak nemzeti referencialaboratóriumot kell kijelölnie, amely az adott államban a szükséges tesztek koordinálásáért felelős;

(6) mivel a Közösségben az egységesített rendszer biztosítása érdekében közösségi referencialaboratóriumot kell kijelölni, amely a nemzeti laboratóriumokban végrehajtott, a kéthéjú kagylók vírusos és bakteriális fertőzöttségére vonatkozó ellenőrzések koordinálásáért felelős; mivel a közösségi referencialaboratórium működési feltételeit és feladatait meg kell állapítani; mivel a laboratóriumért felelős személyeknek vállalniuk kell az e határozatban megállapított feladatok elvégzését az itt előírt feltételek szerint;

(7) mivel az állat-egészségügyi kiadásokról szóló, 1990. június 26-i 90/424/EGK [5] tanácsi határozat 28. cikke értelmében a közösségi referencialaboratórium számára közösségi pénzügyi támogatás nyújtható,

ELFOGADTA EZT A HATÁROZATOT:

1. cikk

Minden tagállam nemzeti referencialaboratóriumot jelöl ki a kéthéjú kagylók vírusos és bakteriális fertőzöttségének figyelemmel kísérésére. Erről tájékoztatják a Bizottságot, mely Az Európai Közösségek Hivatalos Lapjában közzéteszi a nemzeti referencialaboratóriumok jegyzékét és annak minden változását.

2. cikk

(1) Minden nemzeti referencialaboratórium felelős az alábbiakért:

a) a kéthéjú kagylók vírusos és bakteriális fertőzöttségének elemzéséért felelős nemzeti laboratóriumok tevékenységének koordinálása az adott tagállamban;

b) az adott tagállam illetékes hatóságának segítése a kagylók vírusos és bakteriális fertőzöttségének nyomon követésére szolgáló rendszer megszervezésében;

c) rendszeres összehasonlító tesztek megszervezése az említett elemzésekért felelős nemzeti laboratóriumok között;

d) a 3. cikkben említett közösségi referencialaboratórium által az említett elemzésekért felelős illetékes hatóságoknak és nemzeti laboratóriumoknak szolgáltatott információ terjesztése.

(2) A nemzeti laboratóriumok együttműködnek a 3. cikkben említett közösségi referencialaboratóriummal.

3. cikk

A kéthéjú kagylók vírusos és bakteriális fertőzöttségének megfigyelésére kijelölt közösségi referencialaboratórium a Centre for Environment, Fisheries and Aquaculture Science laboratórium az Egyesült Királyságban, Weymouth-ban.

4. cikk

A közösségi referencialaboratórium a következő feladatokért felelős:

a) a nemzeti referencialaboratóriumok ellátása az elemzési módszerekre és az összehasonlító-vizsgálatra vonatkozó információval;

b) az a) pontban említett módszerek nemzeti referencialaboratóriumokban történő alkalmazásának koordinálása, különösen az összehasonlító-vizsgálat megszervezésével;

c) új elemzési módszerek kutatásának összehangolása és a nemzeti referencialaboratóriumok tájékoztatása az e területen elért haladásról;

d) képzés és továbbképző tanfolyamok szervezése a nemzeti referencialaboratóriumok munkatársai részére;

e) együttműködés a kagylók bakteriális és vírusos elemzéséért felelős harmadik országbeli laboratóriumokkal;

f) tudományos és műszaki segítség biztosítása a Bizottság számára, különösen azokban az esetekben, ahol a tesztek eredményei vitatottak a tagállamok között;

g) a referencialaboratóriumok segítése a helyes laboratóriumi gyakorlat (GLP) elveire és az EN 45000 kritériumokra alapuló megfelelő minőségbiztosítási rendszer végrehajtásában.

5. cikk

A közösségi referencialaboratóriumnak a következő működési feltételeknek kell megfelelnie:

a) a munkatársak képzettek és megfelelő ismeretekkel rendelkeznek a kagylók bakteriális és vírusos elemzésénél alkalmazott módszerekkel kapcsolatban;

b) a 4. cikkben megállapított feladatok elvégzéséhez szükséges felszerelés és anyagok rendelkezésre állnak;

c) megfelelő igazgatási rendszer működik;

d) a munkatársak figyelembe veszik bizonyos témák, eredmények és jelentések bizalmas természetét;

e) a helyes laboratóriumi gyakorlat (GLP) nemzetközileg elfogadott elveit követik;

f) a közösségi referenciahivatal által megadott referenciaanyagok, és ezen anyagok gyártóinak és szállítóinak naprakész jegyzéke rendelkezésre áll.

6. cikk

Ez a határozat Az Európai Közösségek Hivatalos Lapjában való kihirdetésének napján lép hatályba.

7. cikk

Ennek a határozatnak a tagállamok a címzettjei.

Kelt Luxembourgban, 1999. április 29-én.

a Tanács részéről

az elnök

W. Müller

[1] HL C 267., 1997.9.3., 15. o.

[2] HL C 304., 1997.10.6., 79. o., és az 1999. április 13-i vélemény (a Hivatalos Lapban még nem tették közzé).

[3] HL C 355., 1997.11.21., 63. o.

[4] HL L 268., 1991.9.24., 1. o. A legutóbb a 97/79/EK irányelvvel (HL L 24., 1998.1.30., 31. o.) módosított irányelv.

[5] HL L 224., 1990.8.18., 19. o. A legutóbb a 94/370/EK határozattal (HL L 168., 1994.7.2., 31. o.) módosított határozat.

--------------------------------------------------